b'\n_START_ARTICLE_\nBombardamentele atomice de la Hiroshima \xc8\x99i Nagasaki\n_START_PARAGRAPH_\nBombardamentele atomice de la Hiroshima \xc8\x99i Nagasaki au constat \xc3\xaen dou\xc4\x83 atacuri nucleare implic\xc3\xa2nd aruncarea a dou\xc4\x83 bombe atomice, produse de Statele Unite ale Americii, la sf\xc3\xa2r\xc8\x99itul celui de-al doilea r\xc4\x83zboi mondial, asupra a dou\xc4\x83 ora\xc8\x99e din Japonia, Hiroshima \xc8\x99i Nagasaki. La momentul lans\xc4\x83rii celor dou\xc4\x83 bombe atomice \xe2\x80\x93 de\xc8\x99i r\xc4\x83zboiul din Europa se terminase prin capitularea necondi\xc8\x9bionat\xc4\x83 a Germaniei \xe2\x80\x93 Japonia \xc8\x99i Statele Unite ale Americii se aflau \xc3\xaenc\xc4\x83 \xc3\xaen stare de r\xc4\x83zboi. La 6 august 1945 bomba atomic\xc4\x83 cunoscut\xc4\x83 ca "Little Boy" a fost aruncat\xc4\x83 deasupra ora\xc8\x99ului Hiroshima, iar trei zile mai t\xc3\xa2rziu, la 9 august 1945, cea de-a doua bomb\xc4\x83 atomic\xc4\x83, cunoscut\xc4\x83 ca "Fat Man", a fost detonat\xc4\x83 deasupra ora\xc8\x99ului Nagasaki.\n_START_SECTION_\nMotive pentru efectuarea bombardamentelor\n_START_PARAGRAPH_\nCele dou\xc4\x83 arme atomice au fost arme de \xc8\x99oc \xc8\x99i teroare. Avantajul enorm al acestor arme nu a fost militar (SUA dispuneau doar de c\xc3\xa2teva) ci politic. Din punct de vedere militar, Statele Unite ar fi c\xc3\xa2\xc8\x99tigat pu\xc8\x9bin prin distrugerea a dou\xc4\x83 ora\xc8\x99e japoneze. Dar din punct de vedere civil, Japonia avea s\xc4\x83 piard\xc4\x83 mult. Noutatea adus\xc4\x83 de armele nucleare a fost nu distrugerea la scar\xc4\x83 larg\xc4\x83 (care s-ar fi putut realiza \xc8\x99i cu arme conven\xc8\x9bionale \xc3\xaen cantitatea necesar\xc4\x83), ci faptul c\xc4\x83 armele nucleare comprim\xc4\x83 distrugerea catastrofic\xc4\x83 \xc3\xaentr-o perioad\xc4\x83 de timp foarte scurt\xc4\x83 schimb\xc4\x83 dramatic politica r\xc4\x83zboiului, motiva\xc8\x9biile oamenilor cu putere de decizie \xc8\x99i capacitatea de a reflecta \xc3\xaen timp ce r\xc4\x83zboiul se desf\xc4\x83\xc8\x99oar\xc4\x83.'